Canoane de rugăciune la Sfântul Apostol Petru
Încă din anul 2015, de la primul volum al seriei „Imnografie bizantină” Editura Doxologia a inițiat o integrală în limba română a imnografiei Sfântului Ioan Mavropous, Mitropolitul Evhaitelor, care să aducă la lumină imnografia sa, aproape în întregime inedită. Volumul de față (Imnografie bizantină 21) prezintă o altă serie de canoane ale sale, necunoscută până acum, dedicate Sfântului Apostol Petru. Ele au fost păstrate până astăzi într-un singur manuscris, Vat. Palat. gr. 138 , ca și cele opt canoane ale Sfântului Pavel, pe care le-am publicat deja în colecția noastră (Imnografie bizantină 17), cu care sunt îngemănate. Volumul cuprinde și un Cuvânt de laudă închinat marelui Apostol, alcătuit de Nichita Retorul, cunoscut și sub numele de Paflagonul. Sunt texte care au traversat veacurile și care ajung astăzi, pentru prima dată în limba română, la cititorii interesați de frumusețea și profunzimea rugăciunii ortodoxe.